Carmina (Horatius)/Liber I/Carmen XI
Tu ne quaesieris, scire nefas, quem mihi, quem tibi
Finem di dederint, Leuconoe, nec Babylonios
Temptaris numeros. Ut melius quidquid erit pati,
Seu pluris hiemes seu tribuit Iuppiter ultimam,
Quae nunc oppositis debilitat pumicibus mare
Tyrrhenum: sapias, vina liques, et spatio brevi
Spem longam reseces. Dum loquimur, fugerit invida
Aetas: carpe diem, quam minimum credula postero.

fi:Leukonoelle
fr:Ode I.11 - À Leuconoé
it:Le odi di Orazio/Libro primo/XI
ru:Милая дева, зачем тебе знать, что жизнь нам готовит (Гораций/Блок)
vec:Ventiquattro Odi Scelte di Orazio Flacco/16